b'\n_START_ARTICLE_\nStephen Bann\n_START_PARAGRAPH_\nStephen Bann (s\xc3\xbcndinud 1942 Manchesteris) on inglise kunstiajaloolane ja kultuuriteadlane._NEWLINE_Bann sai hariduse mainekas Winchester College\'i poistekoolis ja j\xc3\xa4tkas \xc3\xb5pinguid Cambridge\'i \xc3\x9clikooli King\'s College\'is. Filosoofiadoktori kraadi kaitses ta 1967. aastal._NEWLINE_Ta on t\xc3\xb6\xc3\xb6tanud kaasaja kultuuri uuringute professorina Kenti \xc3\x9clikoolis ja olnud hiljem Bristoli \xc3\x9clikooli kunstiajaloo \xc3\xb5ppetooli juhataja. Praegu on Bann Bristoli \xc3\x9clikooli kunstiajaloo emeriitprofessor._NEWLINE_1998. aastast on ta Briti Akadeemia liige. 2004 anti talle Briti impeeriumi ordu komand\xc3\xb6ri tiitel (CBE)._NEWLINE_Stephen Banni peamised uurimisvaldkonnad on ajaloo kujutamine visuaalses kunstis, ise\xc3\xa4ranis maalikunstis, muuseumite ajalugu ja muuseumiteooria, 19. sajandi tr\xc3\xbckimeedia Prantsusmaal ja Suurbritannias, inglise kunstikriitika, 20. sajandi avangardistlikud kunstiliikumised, postmodernistlik meedia ja installatsioonikunst, maastiku- ja aiakunst ning sellega seotud teooriad._NEWLINE_Ta on avaldanud alates 1970. aastatest arvukalt monograafiaid. Banni hilisematest t\xc3\xb6\xc3\xb6dest v\xc3\xa4\xc3\xa4rivad mainimist "Ways Around Modernism" (2007), "Painting History: Delaroche and Lady Jane Grey" (2010) ja "Distinguished Images: Prints in the Visual Economy of nineteenth-century France" (2013)._NEWLINE_6. veebruaril 2013 esines professor Bann Tartu \xc3\x9clikoolis avaliku loenguga "The signs of the times \xe2\x80\x93 temporality and print media in post-revolutionary France".'